Papersnake/gushiwen huggingface dataset:
新晴
刘攽（宋代）

青苔满地初晴后，绿树无人昼梦余。
唯有南风旧相识，偷开门户又翻书。
次韵林褎然知县留题筠庄因寄之二首
李弥逊（宋代）

世路人心比太行，此君真可共徜徉。
霜凝劲节明朝坞，月落寒梢散夜堂。
可但七人供笑咏，要令千亩作阴凉。
只愁卷地西风里，幽梦圆时与子妨。
和黄士明少宰四首 其二 咏柳絮
陈子壮（明代）

望去千丝碧，飞来万玉明。高低非一态，蜂蝶不相惊。

乍拟纷纷雪，宁为泛泛萍。隋堤三月莫，沾惹舞衣轻。
送崔录事赴宣城
高适（唐代）

大国非不理，小官皆用才。欲行宣城印，住饮洛阳杯。

晚景为人别，长天无鸟回。举帆风波渺，倚棹江山来。

羡尔兼乘兴，芜湖千里开。
次韵答少章
陈师道（宋代）

秦郎淮海士，才大难为弟。
蔚然霜雪後，不受江汉洗。
春畦不满眼，采掇到芹荠。
多病促余年，秋光欲辞抵。
儒林文人行，掘起三界底。
出入银台门，为米不为醴。
白头容北面，斯文分一体。
愧我无异闻，口阚不得启。
偈颂一百五十首
释心月（宋代）

鳞皴柱杖子，非长亦非短。
东行西行处十分著力，归家稳坐时一味不管。
著力处是我同流，不管时吾之道伴。
且道伴同流是一是二，见成公案。
陪致政开府太师留守相公致内翰燕集辄歌盛美
司马光（宋代）

眉似高僧秀，颜如童子红。
忠纯汲长孺，高洁夏黄公。
矫矫辽东鹤，冥冥塞北鸿。
自夸新酒量，豫想百分空。
春到
姜特立（宋代）

春到天寒花未芳，老人寸寸惜流光。
攀条先试东风手，蜂蝶如知合断肠。
感遇答夏四秀才三首 其二
杨士奇（明代）

绿帻谁家子，灼灼芙蓉姿。银鞍照白马，玉壶系青丝。

行行未能已，冶游方及时。我志在删述，但为此辈嗤。
拟古诗·人生不满百
戴廷栻（清代）

人生不满百，达人固知之。情重性命轻，况当离乱时。

所见不合意，退避了无辞。怀抱不可遣，付之于酒卮。
宿赞公房
杜甫（唐代）

杖锡何来此，秋风已飒然。
雨荒深院菊，霜倒半池莲。
放逐宁违性，虚空不离禅。
相逢成夜宿，陇月向人圆。
送薛子舒
葛天民（宋代）

海邑青龙镇，船官野鹤身。
谁知贵公子，却是苦吟人。
二陆多遗迹，三高属近邻。
新篇因吊古，时寄葛天民。
幺凤还 其四
屈大均（明代）

婆娑长膝下，君正弄雏时。毛羽非黄里，衣裳岂绿丝。

少供红豆子，多挂白华枝。忍夺香闺好，教他忆别离。
应天长 春思
吴绮（清代）

杨花一片飞如雪，鹦鹉睡残花底月。梦还惊，心转怯。

鼠弄金荷灯穗折。

意中愁，眉上结。瘦比前春较别。记取绣罗裙褶，又宽双蛱蝶。
圣柬将寓于卫行乞食于齐有可怜之色再次韵感
黄庭坚（宋代）

春风鸣布谷，天道似劝分。
持饥望路人，谁能颜色温。
笑忆枯鱼说，诙谐老漆园。
湘累不得禄，哀怨写荃荪。
千年涧谷松，惭愧雨露恩。
思为万乘器，顾掩斧凿痕。
答上饶江涛
刘克庄（宋代）

赵傁万篇韩半之，江湖尤重两贤诗。
不须负笈行千里，回首东家自有师。
和子厚弟九日登魏文振亭园七首
王之道（宋代）

官道千秋坐小车，仙随阮肇饭胡麻。
男儿正患无津耳，千古留侯事可嘉。
和梁次张谢得酒见寄四首
吴芾（宋代）

春入横塘绿胜醅，更将清浅照寒梅。
试吟秀句临流坐，引得疏枝一晌开。
登奉圣寺千佛阁四首
杨万里（宋代）

一只奇峰入眼中，看来只只是奇峰。
好山道是无重数，少说青苍十万重。
秉徐宪长
游朴（明代）

岁岁除书下紫宸，纷纷黄绶半朱纶。淮阳何日复长孺，河内经年借寇恂。

问易诸生韦屡绝，乞养老父牒常新。从来材大难为用，莫讶明廷有积薪。
步杜工部进艇韵
饶与龄（明代）

上元舟底听钲鼓，三五蟾光又逗窗。途远不妨淹落日，风从何厌泛长江。

崚嶒翠壁奇仍丽，游泳沙鸥去复双。佳景屡逢堪寄眺，明灯相向尽罂釭。
挽潘德夫左司
孙应时（宋代）

湖海归来近，山林兴故长。
勇辞黄阁掾，却上白云乡。
缥缈书楼壮，凄凉笔冢荒。
家声传二妙，公死未应亡。
题李参议辕门清暇图
杨荣（明代）

李君磊落英妙年，万里青云先着鞭。致身早振成均誉，列职曾推宦路贤。

自从佐郡蜚声久，田野熙熙真罕有。千树烟火蔼桑麻，万落人家荫榆柳。

只今参赞在辕门，防秋猛士如云屯。诏书昼下笳鼓静，羽檄夜发风雷奔。

有时调兵奉天讨，瘴雨蛮烟净如扫。帷幄争推筹策良，官僚共说谋谟好。

以兹身閒心亦乐，时时谈笑青油幕。秋空斥堠绝烽烟，夜月边城息枹柝。

况今大将有山公，持麾拥节收成功。幕中从容烦寄语，勉旃报国垂无穷。
舟中逢张石川通参
李时行（明代）

我向金陵访古邱，君从天姥石梁游。共看一道吴江水，分作东西两地流。
宝峰准禅师赞
释德洪（宋代）

洞庭无盖，虚空有口。步水东山，藏身北斗。石门壁立万仞，踞地一声哮吼。

惊得四序回旋，喝下须弥倒走。是谓湛堂老人，不落威音之后。
和刘天常见寄
释慧空（宋代）

足疾三年只杜门，孤怀如月耿朝昏。同风不昧古人意，此道当期老者论。

露地白牛纯到角，雪山香草细和根。苏州未解吾家事，夜对高僧无一言。
入南江口至罗定值病遂东下
李英（清代）

西游忽两月，何事滞津途。牛马身空老，烟霞病未苏。

朝餐足野蕨，晚酌觅江鲈。值此西风发，扁舟过五湖。
至郡累旬恶风
杨亿（宋代）

鄧禹功曹器，马周令长才。
叨临万室郡，骤致五风灾。
大木行将拔，繁云暗不开。
自知蒙闇极，民吏窃相咍。
题曲屏牡丹桃花
葛立方（宋代）

一枝浓艳欲烧空，谁畏门前人姓封。
岂有落英飘曲槛，与儿洗面作华容。
寄赵能卿
许棠（唐代）

我命同君命，君诗似我诗。俱无中道计，各失半生期。

素业沧江远，清时白发垂。蹉跎一如此，何处卜栖迟。
碧落堂晓望荷山
杨万里（宋代）

荷山非不高，城里自不见。
一登碧落堂，山色正对面。
如人卧平地，跃起立天半。
指挥出伏兵，万骑横隔岸。
後乘来未已，前驱瞻已远。
晨光到岩岳，人物俱蒨绚。
绿屏纷开阖，翠旗闪舒卷。
安得垂天虹，桥虚度云巘。
老铃偶报事，郡庭集宾赞。
匆匆换山巾，默默下林阪。
老景
释文珦（宋代）

日月如飞梭，为我织老景。
苍艾浸成色，素丝飒垂领。
短长任所裁，厚薄焉足省。
善贾亦徒施，终然付泡影。
杏花天 即景
姜顼忻（清代）

柳丝拖碧清光晓。摇曳东风寒峭。杏花丛里蜂儿闹。成阵落红谁扫？

枝上黄莺声巧。羡美景、芳华未老。艳阳天气寻春早。半是风流妖娆。
岁暮寄怀家兄子定临汝舍弟子益洪都 其一
吴忠诰（清代）

南服地气燠，十月霜始见。漫漫云色殊，槭槭风响变。

池水收浩渺，庭柯改葱茜。宵征哀蟋蟀，来宾感鸿雁。

繁华忆春阳，凋素迫岁晏。索居易永久，屡见时物换。

客游何所乐，况乃非仕宦。言诵鸣鸠诗，离忧耿申旦。
故太子詹事王公挽诗二首
张栻（宋代）

大节元无玷，中心本不欺。
排奸力扛鼎，忧国鬓成丝。
方喜三旌召，俄兴一鉴悲。
西风吹泪眼，夫岂哭吾私。
长至日界首阻风
杨守阯（明代）

云帆遥逐雁南征，屈指三旬计客程。路入淮扬两州界，时逢天地一阳生。

石尤风气连云黑，甓社湖光入夜明。还忆往年当此日，满襟风雪上陵行。
春贴子词·皇太后阁六首
司马光（宋代）

母德思齐盛，天心奋豫初。
青晖凝辇路，佳气拥宸居。
施景仁邀咏泗州普照王寺古桧
梅尧臣（宋代）

来寻淮上寺，老桧莫知年。
劫火已熔像，樛枝宁改烟。
根拏怪石入，节駮苍苔坚。
欲问浮波箭，空嗟此独传。
严州东下两山高崖瀑布以百十数
程敏政（明代）

东崖瀑布如玉龙，西崖瀑布如白虹。千寻之势不可杀，交飞乱落清泠中。

小声万骑驱元戎，大声五夜鞭雷公。初疑武丁举斧开崆峒，石髓流出青山空。

又疑海若上借愁天工，鬼窟遂与银河通。北舟直下桐川东，一江春水摇春风。

推篷左右忽见此，顿清百岁尘埃胸。迹愧庄生为世笼，才非李白忧诗穷。

一杯酹水一自酌，安得凌虚浩然与尔争豪雄。
东林云上人见过
史弥宁（宋代）

瘦藤十载别康庐，五老山中安称无。
霜后诗禅来访我，为言面目带清臞。
袁磢秋主政枉诗见赠次韵答之并效其体
王颂蔚（清代）

高三十五今宿草，畴昔屡道袁生奇。薢茩学人适我愿，俶傥诗史非君谁。

抢枋奚恤鸴鸠笑，栖棘祇怜鸾凤姿。正赖使图订方国，漫将海枣斥安期。
题醴泉驿 其二
李曾伯（宋代）

路遥须到日，官满有归时。一点终身痛，中途孺子悲。

老难堪此境，咎必有其基。扶惫随缘去，空馀泪雨垂。
句
梁栋（宋代）

浮云暗不见青天。
村舍杂书
陆游（宋代）

逢人乞药栽，郁郁遂满园，玉芝来天姥。
黄精出云门。
丹茁雨後吐，绿叶风中翻。
活人吾岂能，要有此意存。
送孔上公助祭太学归阙里时赐衮衣一袭
唐顺之（明代）

国喜嘉宾至，人攀上客行。来观周室礼，去入鲁王城。

新衮山龙炫，余堂金石鸣。圣朝稽古意，待尔示诸生。
杨桥八景诗 其八 荻洲雀噪
苏景云（清代）

浅水沙汀荻郁葱，千群小雀聚丛中。悠游不虑鹰鹯逐，喜噪喧哗渡远风。
游钟山
王安石（宋代）

终日看山不厌山，买山终待老山间。
山花落尽山长在，山水空流山自闲。
送薛昌朝赴太原幕府
张舜民（宋代）

去国重为客，送君还复归。
天寒雨细光景促，且就东城寺中宿。
寺当蒲坂望屋庐，日暮无由办乔木。
既已唯诺难自由，虽欲一日安可留。
吾辈事势不大殊，此际兴味复何如，
归来愁坐独嗟吁。毕竟岂如村野老，
或尔富民城郭居。雨暘寒燠都不与，
亲戚满眼身不孤。乃知平生走薄官，
正似痴牛引重车。险夷缭络不知止，
祇得终年困道涂。
五月旦日鸡鸣梦袖疏墀下先君问言何事答曰犹
刘克庄（宋代）

梦中候对殿东厢，解后先亲问答详。
碓磨不能移素论，曝芹终欲献清光。
触屏训谄生犹臭，攀槛传名死亦香。
君父临之安所避，凌晨起坐涕淋浪。
乌夜啼
卢祖皋（宋代）

段段寒沙浅水，萧萧暮雨孤篷。香罗不共征衫远，砧杵客愁中。

别恨慵看杨柳，归期暗数芙蓉。碧梧声到纱窗晓，昨夜几秋风。
八声甘州 杨州作
王士禄（清代）

醉馀惆怅绝，是从来、佳丽说扬州。看隋家天子，江都梦好，离别州愁。

更有平安夜报，书记最风流。总此花和月，好任淹留。

旧迹如尘难觅，空垂杨鸦暮，腐草萤流。望玉勾斜畔，落日淰荒丘。

更何来、玉人箫管，唤二分、明月向珠楼。好怜取、红桥烟艇，试泛清秋。
钦道
邹浩（宋代）

谁谓南方世乏人，斯人见义若风生。吉凶祸福略无惜，父子弟兄同此情。

袖里珠光携合浦，胸中潭影到昭平。它年野史谁操笔，定以青编著姓名。
咏史诗。灞岸
胡曾（唐代）

长安城外白云秋，萧索悲风灞水流。

因想汉朝离乱日，仲宣从此向荆州。
别谢君实端明
邵雍（宋代）

曹王八斗才，今日为余催。
锦绣佳章里，芝兰秀句开。
烦病痾熸躯体，溽暑烁楼台。
宜把君诗讽，清风当自来。
题嘉祥殿南溪印禅师壁画影堂
卢纶（唐代）

双屐参差锡杖斜，衲衣交膝对天花。

瞻容悟问修持劫，似指前溪无数沙。
游王原山
李纲（宋代）

假道庐陵郡，薄游青原山。山空松桂香，殿阁森回环。

三泉湛寒玉，洗我襟抱烦。况与二三子，杖屦同跻攀。

笑观颜黄碑，笔势惊飞骞。昔也有高士，妙指穷玄关。

心花五叶开，法炬千灯传。当时寻思人，一见心不澜。

至今三百载，水碧山苍然。嗟我爱山水，所至必纵观。

聊于戎马际，偷此半日闲。适野慕裨谌，命驾睎谢安。

规模寂寞滨，折冲谈笑閒。矧兹湖湘盗，钩锄本元元。

弄兵潢池中，岂足劳戈鋋。愿宣天子德，往使疲瘵欢。

龚遂理渤海，营平破先零。威灵及襄汉，恢复从荆蛮。

国恩粗可报，乞身返田园。持此问祖师，神交当解颜。
修身齐家治国平天下
曾参（先秦）

古之欲明明德于天下者，先治其国；欲治其国者，先齐其家；欲齐其家者，先修其身；欲修其身者，先正其心；欲正其心者，先诚其意；欲诚其意者，先致其知，致知在格物。

物格而后知至，知至而后意诚，意诚而后心正，心正而后身修，身修而后家齐，家齐而后国治，国治而后天下平。自天子以至于庶人，壹是皆以修身为本。
晚春郊外七首 其一
李昌祺（明代）

春云春雾朝朝雨，烟垄烟畬处处泥。随水落花千片去，隔林好鸟一双啼。

笋穿苔藓青痕破，草混薰莸翠色齐。安得更如年少日，寻芳买酒郡城西。
澄海楼望海
孙原湘（清代）

振衣百尺楼，天风何浪浪。天光与海色，一气同青苍。

是时日初与，赤霞烧扶桑。照见诸岛屿，波上争低昂。

浮云从西来，万马奔洪涛。气卷五岳走，天地俱动摇。

人坐此楼中，势若随波旋。白日倒入海，青春走上天。

念当乘风去，玄览极八埏。回头顾人世，一点如秋烟。
立春日斋祠毕还过金明池寄永叔
刘敞（宋代）

宿雨原野润，朝云宫殿明。东风未半日，佳气满重城。

涣涣泉披冻，欣欣木向荣。江头景如此，公起探春晴。
挽熊墨庄
王义山（宋代）

积谷翁家诧富强，千斯仓与万斯箱。
尽教此辈更多蓄，输与先生这一庄。
身已九京名不朽，家藏万卷字犹香。
向来有子曾充赋，赢得此田常不荒。
送四明方伯起
陈傅良（宋代）

世事关分合，人情看短长。
君应愁富贵，人已畏文章。
竚立亲双鬓，追随客累觞。
未知归定否，吾亦爱吾乡。
八美诗八章章八句美同馆八君子也分携眷恋聊宣别情云尔 其八 王太史
黄佐（明代）

兰陂何温温，璠玙美无度。遇事类迟钝，潜心绝驰鹜。

六籍究万微，绩学日宏富。燕郊独送远，离情满豪素。
水调歌头（清明严濑）
韩淲（宋代）

今古钓台下，行客系扁舟。扁舟何以，云山千叠亦东游。我欲停桡一醉，与写平生幽愤，横管更清讴。小上客星阁，短鬓独搔头。

风乍起，烟未敛，雨初收。一年花事，数声鶗鴂欲春休。吊古怀贤情味，只有浮名如故，谁复识羊裘。赖得玄英隐，相望此溪流。
正月廿七月湾来访折千叶红梅一枝为赠
徐瑞（宋代）

喜闻环佩响然臻，笑语芬芳绝世尘。林壑荒凉无所有，殷勤送似一枝春。
诗二首
赵与时（宋代）

达人澄此心，肯为万法起。
眼看声色尘，不直一杯水。
奉命典试滇南道中杂咏 其一
叶观国（清代）

十里八九折，一村三五家。山多易云雨，水迅乏鱼虾。

羹煮鸡㙡脆，花簪龙爪斜。时逢归峒客，恰及宿林鸦。
怀古一百韵寄张敏之
耶律楚材（元代）

兴亡千古事，胜负一枰棋。感恨空兴叹，悲吟乃赋诗。

三皇崇道德，五帝重仁慈。礼废三王谢，权兴五伯漓。

焚书嫌孔孟，峻法用高斯。政出人思乱，身亡国亦随。

阿房修象魏，徐福觅灵芝。偶语真虚禁，长城信谩为。

只知秦失鹿，不觉楚亡骓。约法三章日，恩垂四百基。

汉兴学校启，文作典章施。黩武疲中夏，穷兵攘四夷。

嗣君恩稍失，刘氏德难衰。新室虽兴难，真人已御期。

魏吴将奋起，灵献自荒嬉。贼子权移汉，奸臣坞筑郿。

三朝如峙鼎，四海若棼丝。才奉山阳主，已生司马师。

仲谋服孟德，葛亮倍曹丕。惟晋成独统，平吴混八维。

有初终鲜克，居治乱谁思。蝉鬓充兰掖，羊车绕竹岐。

孙谋无远虑，神器委痴儿。国事归椒室，民饥询肉糜。

为人昧菽麦，闻蟆问官私。卫瓘尝几谏，何曾已预知。

五胡云扰攘，六代电奔驰。川谷流腥血，郊原厌积尸。

天光分耀日，地里裂瓜时。历数当归李，驱除暂假隋。

西陲开鄯善，东鄙讨高丽。鸾驾如江国，龙舟泛汴漪。

锦帆遮水面，粉浪污河湄。府藏金帛积，生灵气力疲。

盗贼天下起，章奏禁中欺。海内空龙战，河东有凤姿。

元戎展鹰犬，颉利助熊罴。奉表遵朝命，尊王建义旗。

经营于盗手，禅让托君辞。豪哲归吾彀，要荒入我羁。

太宗真令主，贞观有皇规。正美开元治，俄成天宝悲。

曲江还故里，林甫领台司。裂土封三国，缠头爱八姨。

霓裳犹未罢，鼙鼓恨来迟。逆寇陵丹阙，君王舍翠眉。

两京贼党灭，方镇重权移。朱李元堪叹，石刘亦可嗤。

九州重搆乱，五代荐荒饥。辽宋分南北，翁孙讲礼仪。

宣和风侈靡，教主德庸卑。背约绝邻好，兴师借寇资。

悬知丧唇齿，何事撤籓篱。失地人皆怨，蒙尘悔可追。

辽家遵汉制，孔教祖宣尼。焕若文章备，康哉政事熙。

朝廷严衮冕，郊庙奏埙篪。校猎温驰射，行营习正奇。

南州走玉帛，诸国畏鞭笞。天祚骄人上，朝鲜叛海涯。

未终三百祀，不免一朝危。鸭绿金朝起，桑乾玉玺遗。

后辽兴大石，西域统龟兹。万里威声震，百年名教垂。

武元平宋地，殷礼杂宗姬。治国崇文事，拔贤尚赋词。

邦昌君洛汭，刘豫立青淄。大定民兴咏，明昌物适宜。

日中须景昃，月满必光亏。肘腋独夫难，丘墟七庙隳。

北朝天辅佑，南国俗疮痍。天子潜巡狩，宗臣严守陴。

山西尽荆枳，河朔半豺狸。食尽谋安出，兵羸力不支。

长围重数匝，久困再周期。太液生秋草，姑苏游野麋。

忠臣全节死，馀众入降麾。文献生三子，东丹第八枝。

虚名如画饼，遗业学为箕。自笑蓬垂鬓，谁怜雪满髭。

抚膺长感慨，搔首几嗟咨。车盖知何处，衣冠问阿谁。

自天明下诏，知我素通蓍。发轫装琴剑，登车执策绥。

穹庐或白黑，驿骑半黄駓。肥脔白如瓠，琼浆甘似饴。

天山连北府，瀚海过西伊。天马穷渤澥，神兵过月氏。

感恩承圣敕，寄住到寻罳。春色多红树，秋波总绿陂。

不须赊酒饮，随分有驴骑。畎亩栖禾粟，园林足果梨。

舂粳光璨玉，煮饭滑流匙。圣祖方轻举，明君应乐推。

龙庭陈大礼，原庙献明粢。万国朝金陛，千官列玉墀。

求贤为辅弼，举我忝丞疑。才德真为慊，颠危不解持。

愿从麋鹿性，岂恋凤凰池。投老谁为伴，黄山有敏之。
游灵隐天竺二寺
徐夤（唐代）

丹井冷泉虚易到，两山真界实难名。石和云雾莲华气，

月过楼台桂子清。腾踏回桥巡像设，罗穿曲洞出龙城。

更怜童子呼猿去，飒飒萧萧下树行。
云山
姜特立（宋代）

茫茫几云山，中有万古人。
人间有生死，出没如浮云。
山云有销歇，世人无断绝。
所以西方尊，不言生与灭。
满庭芳 偕 士安马明初登荀和叔广思楼
许有壬（元代）

沙路无泥，柳风如水，嫩凉偏入吟鞍。广思楼上，雨后看西山。回首炎氛千丈，便长啸、跳出尘寰。青天外，斜阳淡淡，倦鸟正飞还。郊原秋色里，望穷霄壤，倚遍阑干。问神仙何处，独占高寒。楼下悠悠洹水，为底事、不暂休闲。吾衰矣，休将旧手，遮日上长安。
清江裂石 人日送大鸿由平陵宛陵之皖桐
陈维崧（清代）

彩燕粘鸡斗酒天。轻软到钗钿。准拟暗尘元夜，觅罗帕、月底灯前。

讶舴艋来迎何太早，绿帆拖雨，贪看水成烟。殷勤问姑溪濑水，那似滆湖妍。

二月向龙眠。枞阳城下，可还有、士女秋千。西望是浔阳，琵琶亭下，见说道边愁，已入新年。

对东风，倚江楼，倘遇鲤鱼红尾，寄我碧桃笺。
观音崖
罗源汉（清代）

南海何人在，悬崖自古今。一龛藏世界，半岭有晴阴。

我欲探龙窟，扪萝力不任。泉声送钟响，洞口白云深。
送德友之长沙章贡并怀薛叶二兄
许及之（宋代）

篇章足可慕渊明，其奈田无二顷耕。甥馆久居谁厌汝，客涂远问我怜生。

湘山物色留新句，使节绨袍有故情。并语郁孤东道主，春风吹梦到容成。
寿封君吴姊丈七十歌
王世贞（明代）

阿翁七十鬓尚玄，渥丹将酡染双颧。金粟欲压乌纱偏，呼卢卷白神翛然。

膝前众绮何翩翩，中有一绣去朝天。凤毛五色天书鲜，何必身到凤池边。

海东绛桃日并圆，海人捧致珊瑚筵，一颗一饱三千年。
师厚还朝
文同（宋代）

闻相之名三十年，常恨与相不相值。岂期今乃出门下，每一见相心自醉。

词章豪荡已难敌，辨论注射尤可畏。咨询故事要蒋乂，讲正大体须贾谊。

荆山拾玉抵乾鹊，虞坂装盐压良骥。用人最忌非所宜，愿莫使相嗟俗吏。
拟古诗十九首 其十三 驱车上东门
孙蕡（明代）

良辰集宾友，载酒登北邙。百草何离离，高坟被山冈。

四野生悲风，夕日寒无光。狐狸穴空圹，稚子觅亡羊。

人生寄一世，奄逝若朝霜。高堂与大宅，终作荆棘场。

蓬莱隔弱水，仙说成荒唐。及时且行乐，勿用徒悲伤。
依韵和再开芍药十六首 其十五
陆佃（宋代）

诸县丰登狱屡空，珍祥如欲助升中。不妨故故留连月，未到频频恼乱风。

向上郁葱佳气紫，现前圆满报身红。自今长许汾阳醉，内外曾无缌少功。
贤者之孝二百四十首·杨子
林同（宋代）

不可得而久，其惟父母乎。
谆谆爱日语，杨氏岂欺予。
花前劝酒
邵雍（宋代）

春在对花饮，春归花亦残。
对花不饮酒，欢意遂阑珊。
酒向花前饮，花宜醉后看，
花前不饮酒，终负一年欢。
拟行路难二首 其二
王立道（明代）

君不见堂前燕，翩翩冬去春来见。君不见海上鸥，纷纷随波飞复留。

丈夫亦有四方志，十年辞亲作远游。客情已似风花乱，归思空悬明月秋。

共道龙沙兵气净，莫誇燕颔待封侯。
和赵德麟送陈传道
苏轼（宋代）

二陈既妙士，两欧惟德人。
王孙乃龙种，世有籋云麟。
五君従我游，倾写出怪珍。
俗物败人意，兹游实清醇。
那知有聚散，佳梦失欠伸。
我舟下清淮，沙水吹玉尘。
君行踏晓月，疏木挂寸银。
尚寄别后诗，剪刻淮南春。
同子瞻赋游惠山三首
秦观（宋代）

辍棹纵幽讨，篮舆入青苍。
圆顶相邀迓，旃檀燎深堂。
层峦淡如洗，杰阁森欲翔。
林芳含雨滋，岫日隔林光。
涓涓续清溜，靡靡传幽香。
俯仰佳览眺，悠哉身世忘。
送辛十七作尉盐城
韩维（宋代）

少年嘉誉冠诸生，白首青衫仅有成。
千里辛勤州县职，一觞凄惨里闾情。
家临颍水花催发，柳绕长堤絮扑行。
寸禄折腰何必去，道存心在即渊明。
思陵长公主挽诗
吴伟业（清代）

贵主徽音美，前朝典命光。鸿名垂远近，哀诔著兴亡。

托体皇枝贵，承休圣善祥。母仪惟谨肃，家法在矜庄。

上苑秾桃李，瑶池小凤凰。鸾音青绣屉，鱼笏皂罗囊。

沉燎熏炉细，流苏宝盖香。禊期陪祓水，茧馆助条桑。

绿綟芃兰佩，红螭薤叶璋。锡封需大国，唤仗及回廊。

受册威仪定，传烽羽檄忙。司舆停卤簿，掌瑞彻珩璜。

婺宿明河澹，薇垣太白芒。至尊忧咄咤，仁寿涕彷徨。

郦邑年方幼，琼华齿正芳。艰难愁付托，颠沛惧参商。

文葆怜还戏，胜衣泣未遑。从容咨傅母，倥急询貂珰。

传箭闻严鼓，投签见拊床。内人缝使甲，中旨票支粮。

使者填平朔，将军带护羌。宁无一矢救，足慰两宫望。

盗贼狐篝火，关山蚁溃防。逍遥师逗挠，奔突寇披猖。

牙纛看吹折，梯冲舞莫当。妖氛缠象阙，杀气满陈仓。

天道真蒙昧，君心顾慨慷。割慈全国体，处变重宗潢。

胄子除华绂，家丞具急装。敕须离禁闼，手为换衣裳。

社稷仇宜报，君亲语勿忘。遇人耑退让，慎己旧行藏。

国母摩笄刺，宫娥掩袂伤。他年标信史，同日见高皇。

元主甘从殉，君王入未央。抽刀凌左阖，申脰就干将。

啑血彤闱地，横尸紫御汪。绝吭苏又咽，瞑睫倦微扬。

裹褥移私第，沾胸进勺浆。誓肌封断骨，茹戚吮残创。

死早随诸妹，生犹望二王。股肱羞魏相，肺腑恨周昌。

贼遁仍函谷，兵来岂建康。六军剺面恸，四海遏音丧。

故国新原庙，群臣旧奉常。赗圭陈厌翟，题凑载辒辌。

隧逼贤妃冢，山疑望子冈。衔哀存父老，主祭失元良。

诀绝均抔土，飘零各异方。衣冠嬴博葬，风雨鹡鸰行。

浩劫归空壤，浮生寄渺茫。玉真图下发，申伯劝承筐。

沅浦余尧女，营丘止孟姜。君臣今世代，甥舅即蒸尝。

汤沐乡亭秩，家门殿省郎。凄凉脂粉硙，零落绮罗箱。

宅枕平津巷，街通少府墙。画闲偕妯娌，晓坐向姑嫜。

偶语追铜雀，无聊问柏梁。豫游推插柳，胜迹是梳妆。

菡萏鸳鸯扇，茱萸鹦鹉觞。大庖南膳厂，奇卉北花房。

暖阁葫芦锦，温泉豆蔻汤。雕薪狮首炭，甜食虎睛糖。

壮丽成焦土，榛芜拱白杨。麋游鳷鹊观，苔没斗鸡坊。

荀灌心惆怅，秦休志激昂。崩城身竟殒，填海愿难偿。

命也知奚憾，天乎数不臧。累歔床箦语，即窆寝园傍。

半体先从父，遗骸始见娘。黄泉母子痛，白骨弟兄殇。

夙昔铜驼泣，诸陵石马荒。三年修荇藻，一饭奠嵩邙。

寒食重来路，新阡宿草长。溪田延黍稼，陇笛卧牛羊。

朽壤穿蝼蚁，惊沙起鸹鸧。病樗眠废社，衰苇折寒塘。

列刹皇姑寺，驮经内道场。侍鬟称练行，小像刻沉香。

玉座悬朱帐，金支渡法航。少儿添画烛，保媪伴帷堂。

露湿丹枫冷，星稀青鸟翔。幡旄晨隐隐，铃镊夜将将。

控鹤攀龙驭，骖麟谒帝阊。灵妃歌缥缈，神女笑徜徉。

苦雾迷槐市，雌霓绕建章。归酅思五庙，涉汉泪三湘。

柔福何惭宋，平阳可佐唐。虞洲瞻返日，蒿里叫飞霜。

自古遭兵扰，偏嗟拥树妨。鲁元驰孔亟，芊季负仓黄。

漂泊悲临海，包含耻溧阳。本朝端阃阈，设制胜岩疆。

虞顺惇恭俭，时危植纪纲。英声起北地，雅操迈东乡。

新野坟松直，招祇祠柏苍。薤歌虽惨憺，汗简自辉煌。

谥号千秋定，铭旌百祀彰。秦箫吹断续，楚挽哭沧浪。
三月五日晚霁大风
周紫芝（宋代）

雨后风扉拥青嶂，家在斜阳晚潮上。沙头飞尽雪色鸥，柳下初横短篷舫。

皇天恶料风忽颠，贾客仓黄回五两。老人倚杖不肯归，看打南湖白头浪。
西樵白云洞同王川南作
陈恭尹（清代）

四壁石崔嵬，飞泉石上来。桥分三折入，峰斫一门开。

坐处凝丝雨，行边滑细苔。浮觞不可俟，先命酌泉杯。
敬和老人荷花
洪咨夔（宋代）

红红白白两般栽，浅浅深深一气催。
但爱透从清水出，不辞脱自於泥来。
随花着盖相依立，聚菂为房忍擘开。
妙洁色香无间断，床头更拨洗儿醅。
有感
文天祥（宋代）

石郎草草割山川，一落人手三百年。
八州风雨暗连天，三皇五帝如飞烟。
人人野祭伊水边，春秋断烂不复传。
白头潦倒今鲁连，夜深危坐日晏眠。
和东坡送仲天贶王元直六言韵五首 其五
刘季孙（宋代）

乐事莫如饮酒，休官自是高人。红带鳌头寄与，是翁矍铄寻春。
南唐浣溪沙 西园春游同唐静因夫人
束蘅（清代）

伤春春半始寻春。时样衣衫藕色新。团扇擎来明月满、好遮身。

细数落花临曲涧，缓寻芳草步香尘。怪煞东风吹欲暮、促归轮。
一丛花 咏白丁香同远公天石和原白韵
陈维崧（清代）

一枝低亚晚妆台，吸露沁兰胎。李花柳絮都难似，染梨云、一色新裁。

白粉墙边，水明楼上，动窃玉情怀。

累累银粟费安排，争趁月中开。曾经打就心头结，相看处、脉脉疑猜。

记得重门，和他小摘，此事十年来。
东风第一枝·绿芳阁下杏花
王用宾（宋代）

苑柳新眠，江梅早褪，又将春色钩住。几枝斜矗红芳，一院暗腾香雾。

嫩寒犹峭，怕零落、燕衔飞去。细丁宁、不是江南，愁见杏花春雨。

看灼耀、但增桃妒。更淡泊、翻嫌李素。怎如朱粉停匀，分外惹人翘注。

卖花声里，判谁肯、年芳孤负。趁闲来、倚树开樽，莫问酒家何处。
寄题杭州广法善堂
郑起（宋代）

淘清研朱画屋梁，黄漆柏障连曲房。
日晖月色不须照，了了自可窥毫芒。
夕阴花敛似欲病，飞鸟不惊乌帽郎。
深山穷谷谩幽僻，喜得吴侬是药囊。
呈陆严州五首
赵蕃（宋代）

会稽岩壑林，新定山水薮。
一焉唤来居，一焉烦出守。
人言公未遇，我独以为不。
得失彼此间，于兹分薄厚。
偶题
徐瑞（宋代）

陶公恒得法外意，张颠独悟书中神。
口耳不到方是妙，言动可拟皆非真。
寒泉冷冷出空谷，幽鸟主请鸣阳春。
政索解人不可得，举似俗子翻成嗔。
寄潘处士
王禹偁（宋代）

卖药先生白布衣，书来方信在京师。
减君炉里烧丹术，助我山中买酒资。
闲似野云终不仕，闭如笼鹤已多时。
飘飘又去黄河北，更负中条几首诗。
目昏诗
陈瓘（宋代）

壮岁漂沦懒读书，老忘休歇欲何如。
夜窗不复留灯火，眼食齁齁一任渠。
送陈指挥蕃迁浙江都司
王鏊（明代）

朝廷又起故将军，浙水吴山阃外分。禹穴千年通御气，狼山比外熄妖氛。

骠姚方略今谁敌，郤縠诗书旧有闻。楚蜀干戈犹未定，早看幕府策奇勋。
次秦处度赠归宗老示中上座韵
李彭（宋代）

夕霏催节往，槁叶径辞风。力疾招秦叔，望山扶老筇。

泄云为卿招，牵余来鹫峰。中有庞眉老，常持半圣弓。

一席跨牛地，诛茅期此同。虚怀包朗月，意表得诗翁。

远志是小草，慎在出处中。公莫厌苦相，岁晏长相从。
晚步门外书触目
陆游（宋代）

数椽茆屋镜湖傍，乔木苍烟一径长。
酒贱过门多醉叟，天寒栖亩有余粮。
歌呼草市知人乐，箫鼓丛祠喜岁穰。
只道老来诗思尽，未妨击壤颂时康。
钦夫遣送箭笋日铸甚珍用所寄伯承韵作六言便请过临
张孝祥（宋代）

君家稚箭宝茗，赐出太官水衡。已约髯吴过我，更须君来细评。
斋居杂兴
王义山（宋代）

山水之中足可娱，田园数亩任荒芜。
论交惟有诗知己，把酒相忘月与吾。
秀石漱泉清可砚，孤峰挂日影堪图。
可怜直节如松劲，刚被秦封作大夫。
广信娄怿领应天乡荐
庄昶（明代）

秋榜群贤起各经，裒然吾子得荣登。科场夫岂真娄学，尺度聊存应世能。

千里计阶须劝驾，几年俗债了寒灯。家庭此外饶谁语，向上工夫更几层。
十月五日从兄四弟三侄侍太孺人赏菊亦好园以赏心乐事为韵分得赏字
喻良能（宋代）

霜天豁澄明，水日共清朗。西园足甘菊，欢言事幽赏。

板舆奉慈颜，华发森少长。一笑喜团栾，千枝迷俯仰。

黄英浥露繁，翠蔓缘篱上。雄蜂与雌蝶，采撷纷还往。

逸兴既中酣，佳致仍外奖。未多彭泽贤，不羡天随广。

忆昔吏江东，王事困鞅掌。及今处闾里，暇日娱垲爽。

殽酒虽不丰，献酬非或强。分韵先阿连，作诗真技痒。
月夜过灵彻上人房因赠
权德舆（唐代）

此身会逐白云去，未洗尘缨还自伤。今夜幸逢清净境，满庭秋月对支郎。
虫豸诗。虻（三首）
元稹（唐代）

阴深山有瘴，湿垫草多虻。众噬锥刀毒，群飞风雨声。

汗粘疮痏痛，日曝苦辛行。饱尔蛆残腹，安知天地情。

千山溪沸石，六月火烧云。自顾生无类，那堪毒有群。

搏牛皮若截，噬马血成文。蹄角尚如此，肌肤安可云。

辛螫终非久，炎凉本递兴。秋风自天落，夏蘖与霜澄。

一镜开潭面，千锋露石棱。气平虫豸死，云路好攀登。
承晨昏省侍太夫人，必诘问史事，或对稍延，诃责随之，今不复闻矣
谢道承（清代）

儿来前，自尧经今凡几年。儿强记，自尧经今凡几帝。

儿时应对稍逡巡，母颜变色旋恚嗔：陈箧孙志学人责，稽古胡不如妇人？

吁嗟乎！母言在耳，儿颜犹泚。安得我母常嗔儿常泚，于今劝学无闻矣。
破山八咏·空心潭
刘拯（宋代）

碧潭发幽石，萧洒无织尘。
寒光湛秋月，有物难比伦。
离钩况无鱼，千尺徙垂纶。
到此心已空，何用濯吾缨。
酬秦征君、徐少府春日见寄
韦应物（唐代）

终日愧无政，与君聊散襟。城根山半腹，亭影水中心。

朗咏竹窗静，野情花径深。那能有馀兴，不作剡溪寻。
池台
胡宿（宋代）

层台迟夕娟，清池弄秋水。
蟾明桂树间，鱼躍莲叶底。
如何惠庄津，乃在蒲城里。
盛山十二诗。桃坞
韦处厚（唐代）

喷日舒红景，通蹊茂绿阴。终期王母摘，不羡武陵深。
念奴娇 赤壁怀古，次苏东坡韵
吴湖帆（清代）

怒潮来去，荡不尽、多少仙灵閒物。浪打矶头，依旧是、千尺银翻物壁。

孟德当年，周郎一世，彼此雠谁雪。山花犹媚，不分儿女雄杰。

回想坡老清游，扣舷高唱，把临皋舟发。两度磨厓题姓名，千古终难磨灭。

胜迹风流，长留图画，腕底穷毫发。疏疏烟树，雪堂重话风月。
句
厉文翁（宋代）

翠草庭前生意足，甘棠堤上去思多。
炼铅火候
张伯端（宋代）

三十文爻七十武，二百六十分明数。
首尾须教用武烹，中间文火温温煮。
炉中炼出五彩光，赫赫一粒大如黍。
将来掌上和壳吞，逍遥永作真仙侣。
闻子规
石介（宋代）

月上半峰峰树碧，子规啼苦月无色。
壮士耳边都不闻，儿女眼中泪自滴。
古人出处非关身，处兮事亲出事君。
服勤至死不敢倦，避劳择逸岂所闻。
我看蜀道诚为难，嗟尔子规何云云。
王尊九折竟叱驭，班超万里图立勋。
乘危蹈险书臣节，二人至今扬清芬。
我本鲁国一男子，少小气志凌浮云。
精诚许国贯白日，有心致主为华勋。
位卑身贱难自达，满复帝典与皇坟。
有时愤懑吐一言，小人谤议已纷纷。
宰相宽容天子慈，八年之中三从军。
从军官清吾何苦，嘉州路远尔勿语。
地不为我易其险，我岂守道不能固。
子规子规谩啼绝，断无清泪洒向汝。
晋。卫玠
孙元晏（唐代）

叔宝羊车海内稀，山家女婿好风姿。

江东士女无端甚，看杀玉人浑不知。
醉中戏赠袭美
陆龟蒙（唐代）

南北风流旧不同，伧吴今日若相通。

病来犹伴金杯满，欲得人呼小褚公。
雨中自万寿宫归
张琼（宋代）

草草登临未拟回，烟昏雨湿赋归哉。
山寒未放迁莺出，地胜先闻驾鹤来。
老去春光都是梦，嬾边心事总如灰。
归寻药裹扶筋力，准拟东风得屡陪。
晚游新兴寺
张宇初（明代）

晚过新兴寺，扶藜野步轻。
鸟啼春雨足，花落午风晴。
僧室连云住，山阿带雾行。
武陵归路近，已听涧松声。
句 其四
张顺之（宋代）

暗绿不遮春去路，乱红翻作雨来天。
先忠烈王遗迹十二咏 其一 射蜃湖
程敏政（明代）

青草湖阴路，神人迹尚留。雕翎方出彀，蜃气不成楼。

乱石滩声急，连村树色稠。英魂知不散，时向此中游。
次韵翁士特题行闲轩
李弥逊（宋代）

寒音珊珊落回溪，修竹似与长风期。
虚声帆影住来地，幽绝自有闲人知。
次韵岩起绿萼梅
李弥逊（宋代）

太清不着微云，冰雪精神占春。
诗老自知风格，浅红未可骄人。
秋试罢重九过沧峡
林亦之（宋代）

野阔村归如暮鸦，路沿溪曲似春蛇。
不谙水土愁多病，忽听乡春喜近家。
一带青山将屋绕，数行绿竹倚门斜。
年年逆旅逢重九，今岁须看篱下花。
题刘士平竹所卷
程本立（明代）

凤凰溪头十亩园，我昔种竹竹已蕃。揃除杂乱扶正直，不使恶类相牵援。

春雷动地儿孙长，森然玉立参天上。玄冬何嫌霜霰重，赤日自憩风飙爽。

一从宦辙梁宋游，熇埃眯目挥汗流。琉璃八尺谁卷送，琅玕一个不可求。

腐儒本非食肉相，十年归梦随吴榜。余生未了苜蓿盘，此身须付桃枝杖。

永嘉刘郎思故山，有庐亦在万竹间。觅我狂歌托幽抱，歌成转觉俱愁颜。

长竿把得溪头钓，短箫吹作江南调。此时烧笋饭刘郎，喷案不妨同一笑。
春日闲居即事
杜荀鹤（唐代）

未得青云志，春同秋日情。花开如叶落，莺语似蝉鸣。

道合和贫守，诗堪与命争。饥寒是吾事，断定不归耕。
赠丘先生
郑巢（唐代）

云泉心不爽，垂日坐柴关。砚取檐前雨，图开异国山。

原僧招过宿，沙鸟伴长闲。地与中峰近，残阳独不还。
留癯翁
释行海（宋代）

一载相思始见君，同心长是不同群。
因看世上多青草，只话山中好白云。
路远寄书难得到，放深别语岂堪闻。
西湖正有梅花发，水堠官程且莫云。
金刚随机无尽颂·妙行无住分第四
释印肃（宋代）

福德绝遮栏，生死不相关。
不住心布施，越彼炼凡丹。
题许旌阳祠答吴左丞韵
汪广洋（明代）

剑气棱棱夜不韬，混涵江水戴灵鳌。至人身后勋庸在，新庙云边结构牢。

荆鄂烟氛终见扫，湘潭魑魅岂容逃。春风箫管腾腾日，多士瞻依莫惮劳。
择之诵所赋拟吕子进元宵诗因用元韵二首 其二
朱熹（宋代）

何处元宵好，寒龛独寐人。月窗同皎皎，灯镜自尘尘。

静鉴通天地，潜思妙鬼神。却怜迷路子，狂走闹城闉。
耕乐诗四首
袁甫（宋代）

一犁春雨趁农耕，歌咏康衢了此生。
若有可忧方有乐，本无亏处亦无成。
清平乐·苍涯叠嶂
张鎡（宋代）

苍涯叠嶂。有路梯云上。忽见地平方数丈。坐石风林相向。凤膺时作龙声。夜深惊动寒星。几点光芒欲下，傍人头上来听。
金丹诗诀 其四十一
陈楠（宋代）

日乌月兔两轮凤，根在先天核取难。月夜望中能采取，天魂地魄结灵丹。
正月二十二日晚过袁父
赵蕃（宋代）

篱落桃花小破红，野田细雨又微风。
莫嗤款段行难进，正要寻诗漠漠中。
袭美以巨鱼之半见分因以酬谢
陆龟蒙（唐代）

谁与春江上信鱼，可怜霜刃截来初。鳞隳似撤骚人屋，

腹断疑来远客书。避网几跳山影破，逆风曾蹙浪花虚。

今朝最是家童喜，免泥荒畦掇野蔬。
元夕
文天祥（宋代）

南海观元夕，兹游古未曾。
人间大竞渡，水上小烧灯。
世事争强弱，人情尚废兴。
孤臣腔血满，死不愧庐陵。
走笔再和凤凰山十韵酬良器解元兼呈文中宣德 其十
葛胜仲（宋代）

结友忘怀契道真，水云情话似亲亲。爱君叶落云飞句，知是才高压众人。
题幽居
叶颙（元代）

隔溪春色两三花，近水楼台四五家。浊酒不妨留客醉，好山长是被云遮。

松根净扫弹琴石，柳下常维钓月艖。路狭不容车马到，只骑黄犊访烟霞。
偈颂一百零二首
释慧远（宋代）

竹杖轻携离婺女，云衣高卷上仙霞。
五湖四海休云别，南北东西六一家。
春从天上来 冬至日
王丹桂（金朝）

兔走乌奔。竞西没东生，四序潜分。亚岁方迎，万户千门。欢笑共庆良辰。暗推移晷运，正南檐、爱日初新。考丰凶，会银台占候，史笔书云。玄元大哉造化，渐梅蕊飘香，槛竹偷春。坦坦幽人，百福咸臻，默默养浩全真。体冲和妙道，自然理、斡运蒙屯。岁功成，六阴爻始尽，复建阳
嵩山二十四咏 其十七 子晋峰
楼异（宋代）

当年曾悟镜中形，道骨仙风拟紫冥。二十四峰明月夜，玉笙须向揖仙听。
张右相生日二首
曹勋（宋代）

气禀无为秀，钟灵付秉钧。
周南知盛德，江左在斯民。
衮绣东山望，貂蝉彩服春。
帝师殊寿祉，汉祚有元臣。
次韵周敏卿秋兴三首
喻良能（宋代）

炎暑堕何许，凉风忽吹衣。
野水映荒岸，寒丛秀疏篱。
萧萧林影薄，杳杳鸿声悲。
秋禾亦既获，聊足充吾饥。
大雷小雷
史鉴（明代）

双螺浸湖水，万古镇龙宫。小大名形异，东西奠位同。

尝闻出光怪，于此验凶丰。欲往叹无翼，凭谁学御风。
秋日杂咏十首 其七
李光（宋代）

杖策寻幽路欲迷，华鬘椎髻杂生黎。空阶秋晚无霜叶，自把清诗竹上题。
书周遇吉传
李重华（清代）

为扰潼关突蓟丘，大同搏战鬼神愁。辞家战士无旋踵，报国将神有断头。

致死已摧狂孽势，迎降真恨贼臣谋。十三陵末馀抔土，千古忠魂哭未休。
送李舒园之清泉县令二首 其二
张晋（清代）

湘浦轻帆转，衡山九面开。春风送君去，南望一徘徊。

香草年年发，幽篁处处栽。不知千载后，骚客几人来。
慈恩寺怀旧
李端（唐代）

去者不可忆，旧游相见时。凌霄徒更发，非是看花期。

倚玉交文友，登龙年月久。东阁许联床，西郊亦携手。

彼苍何暧昧，薄劣翻居后。重入远师溪，谁尝陶令酒。

伊昔会禅宫，容辉在眼中。篮舆来问道，玉柄解谈空。

孔席亡颜子，僧堂失谢公。遗文一书壁，新竹再移丛。

始聚终成散，朝欢暮不同。春霞方照日，夜烛忽迎风。

蚁斗声犹在，鸮灾道已穷。问天应默默，归宅太匆匆。

凄其履还路，莽苍云林暮。九陌似无人，五陵空有雾。

缅怀山阳笛，永恨平原赋。错莫过门栏，分明识行路。

上智本全真，郄公况重臣。唯应抚灵运，暂是忆嘉宾。

存信松犹小，缄哀草尚新。鲤庭埋玉树，那忍见门人。
吕元直移镇临安入觐行阙余方以衰病请闲
李纲（宋代）

诏起三湘老猎师，和羹旧手帝深知。戎车北伐资长策，衮绣东归有去思。

谩作天台休老计，正当黄阁立贤时。主人方为苍生急，愿借新堂醉一卮。
多丽（赏梅）
葛立方（宋代）

冷云收，小园一段瑶芳。乍春来、未回穷腊，几枝开犯严霜。傍黄昏、暗香浮动，照清浅、疏影低昂。却月幽姿，含章媚态，姮娥姑射下仙乡。倚阑看、殷勤持酒，索笑也何妨。堪怜处，东君不管，独自凄凉。

算何人、为伊销断，古今才子篇章。有西湖、赋诗处士，□东阁、年少台郎。驿使来时，吴王醉处，几番牵动广平肠。剩宴赏、微酸如豆，又是隔年长。高楼外，莫教羌管，吹堕寒香。
送尚斋太守归省 其二
陆继辂（清代）

宦成归故里，慈母喜不胜。曾闻吏尤俗，未觉面可憎。

为儿检行箧，信儿守家声。质业集子弟，话旧邀亲朋。

朝眠日三竿，夜坐月半庭。荣荣容谷兰，飘飘大海萍。

何日尘埃中，复此怀抱倾。方期壹哀乐，双泪忽已零。
偈颂二十五首
释道璨（宋代）

放开也在我，捏聚也在我。
睦州担板汉，开口成话堕。
缘识
宋太宗（宋代）

患脚法师不解走，少年心尽爱花柳。
争知道味却无言，时得茶香胜酒。
强南坡自作墓铭生求挽诗
陆文圭（元代）

年光催客过邮亭，八十馀翁尚典刑。
见说近成遗老傅，未当上应少微星。
屐香窠笑空题墓，实玩何须自乞铭。
今古过观惟一土，山童负狠醉刘伶。
题萧照画山水渔父四轴 其一
蒲寿宬（宋代）

裂石断崖如赤壁，暗想当年学士苏。巨口细鳞新网得，一樽惟有月相娱。
读史 其十五
殷岳（清代）

伏波天下士，遨游而择主。真人崛东方，阔达符高祖。

既见一乃心，披帷筹二虏。聚米为山谷，指画同目睹。

八区寻大定，奇坊勒铜柱。后世讼神人，谭言中绳矩。

古道不可期，宵人哗市虎。
次谒茶假寐之句
洪皓（宋代）

僻陋虽无车马喧，支颐时复抱愁眠。
我思蝶梦为园吏，君继云封作地仙。
茶碗捧来休怨后，诗坛哦罢敢争先。
形如槁木追南郭，隐几何妨效嗒然。
登多景楼
蔡肇（宋代）

卧病江边一钓舟，江光晚色净淹留。
山蟠京岘城随仄，水合中泠海共浮。
席有笙萧吹井陌，斋余钟梵到林邱。
道人说合龙天出，未暇燃犀照九幽。
探芳讯（湖上春游，继草窗韵）
李彭老（宋代）

对芳昼。甚怕冷添衣，伤春疏酒。正绯桃如火，相看自依旧。闲帘深掩梨花雨，谁问东阳瘦。几多时，涨绿莺枝，堕红鸳甃。

堤上宝鞍骤。记草色薰晴，波光摇岫。苏小门前，题字尚存否。繁华短梦随流水，空有诗千首。更休言，张绪风流似柳。
和友招游西湖 其二
钟禧（明代）

万顷西湖水贴天，芙蓉杨柳乱秋烟。湖边为问山多少，一个峰头住一年。
奉和舍人叔直省时思琴
张籍（唐代）

蔼蔼紫薇直，秋意深无穷。滴沥仙阁漏，肃穆禁池风。

竹月泛凉影，萱露澹幽丛。地清物态胜，宵闲琴思通。

时属雅音际，迥凝虚抱中。达人掌枢近，常与隐默同。
浣溪沙 题白华夫人墨兰遗册
沈芳（清代）

纫佩无由到澧湘。画眉窗下细评量。纤纤腕底自芬芳。

仙种料评怀梦草，墨花岂是返魂香。教人辗转思茫茫。
采莲赋
萧绎（南北朝）

紫茎兮文波，红莲兮芰荷。绿房兮翠盖，素实兮黄螺。

于是妖童媛女，荡舟心许，鷁首徐回，兼传羽杯。櫂将移而藻挂，船欲动而萍开。尔其纤腰束素，迁延顾步。夏始春余，叶嫩花初。恐沾裳而浅笑，畏倾船而敛裾， 故以水溅兰桡，芦侵罗袸。菊泽未反，梧台迥见，荇湿沾衫，菱长绕钏。泛柏舟而容与，歌采莲于江渚。

歌曰：“碧玉小家女，来嫁汝南王。莲花乱脸色，荷叶杂衣香。因持荐君子，愿袭芙蓉裳。”
遂转运梅学士巡边郡四首
寇准（宋代）

绝塞程方远，穷阴岁欲残。
石城归梦断，陇月照人寒。
读公择箧中徐季益孙子进昆仲诗有怀其人因以
赵蕃（宋代）

我贫犹说在有贫，覊旅如君更感人。
强道诗工能泣鬼，未如钱夥可通神。
昭潭寄内人
黄大受（宋代）

不接安书动隔年，二千里外极悬悬。
老亲强健知勤馔，诸子痴顽恐费鞭。
幸有田园堪卒岁，使知诗礼可无钱。
客中亦有风流罪，长伴梅花对月眠。
题漫斋壁
范成大（宋代）

汉阴无械可容机，岁晚功名一衲衣。
槁木闲身随念懒，浮云幻事转头非。
三彭已罢庚申守，五鬼从教乙丑归。
富贵神仙两俱累，此心安处是真依。
再题松明寺次前题壁间韵
黄棆（宋代）

怪若奇峰巧若何，衣冠到此苦无多。
自惭登览非能赋，敢觊雕无尚不磨。
古寺残僧犹记忆，岚烟嶂雨几嘘呵。
旧题莫辨苍苔迹，多谢梅仙为剪摩。
杂兴
张镃（宋代）

堂陛分古始，高卑定常仪。
拳拳三顾频，未敢臣其师。
至福价婆娑，尘面谁复窥。
有人果善酬，何苦不售为。
木牛流马机，小智那足奇。
甄别兰与艾，忠诚真弗欺。
功大天实吝，滞迹乌能知。
臣主施报恩，足为万世规。
寄林寒斋
林希逸（宋代）

此是渊明向上人，少年早已谢簪绅。谈优雅号周禅客，意散宜称谢道民。

书疏苦无多字数，岁时但觉两情亲。寒窗欠我煨炉语，久办青鞋拟乞身。
减字木兰花（雪中集醉高楼）
韩元吉（宋代）

壶中春早。翦刻工夫天自巧。雨转风斜。吹作千林到处花。

瑶池清浅。璧月琼枝朝暮见。莫上扁舟。且醉仙家白玉楼。
胡子安见漫堂
释居简（宋代）

一与慈湖别，怀君十五年。衣曾知密付，人不是虚传。

气老凌秋爽，诗成指日仙。相逢卯金子，应有碧云笺。
杂兴四首
赵蕃（宋代）

不见涧底松，树子元楚楚。
长大今几年，植立无风雨。
一朝建明堂，未免斤斧苦。
斤斧不为伤，抡材固其所。
山居
张大受（明代）

爱看支硎一角山，何妨身卧薜萝间。峰头片片秋云白，不碍虚亭鹤往还。
原明官閒以余兼职良苦作诗见劳次韵二首·右
范祖禹（宋代）

野性从来麋鹿游，强加冠服祗为忧。
何时放出樊笼去，定似飞鸿上九秋。
炀帝冢
宗元鼎（清代）

帝业兴衰世几重，风流犹自惜遗踪。但求死看扬州月，不愿生归驾六龙。
以旧诗寄投谢昌国三首
赵蕃（宋代）

我有江西役，清江公所乡。
放舟频下上，欲见苦参商。
扁榜书皆到，流传句必香。
何当仍大嚼，鼎味也先尝。
平安
文天祥（宋代）

平原太守颜真卿，长安天子不知名。
一朝渔阳动鼙鼓，大河以知无坚城。
公家兄弟奋戈起，一十七郡连夏盟。
贼闻失色分兵还，不敢长驱入咸京。
明皇父子将西狩，由是灵武起义兵。
唐家再造李郭力，若论牵制公威灵。
哀哉常山惨钩舌，心归朝廷气不慑。
崎岖坎坷不得志，出入四朝老忠节。
当年幸脱安禄山，白首竟陷李希烈。
希烈安能遽杀公，宰相卢杞欺日月。
乱臣贼子归何处，茫茫烟草中原土。
公死于今六百年，忠精赫赫雷行天。
墙上难为趋
王褒（两汉）

昔称梁孟子。兼闻鲁孔丘。记政聊为述。问东岂相酬。

末代多侥倖。卿相尽经由。台郎百金价。台司千万求。

当朝少直笔。趋代皆曲钩。廷尉十年不得调。将军百战未封侯。

夜伏拥门作常伯。自有蒲萄得凉州。白璧求善价。明珠难暗投。

高墙不可践。井水自难浮。风胡有年岁。铦利比吴钩。
偈颂一百三十三首 其一三二
释居简（宋代）

末上何曾转法轮，只今再转谩劳神。路行人不知天晓，犹把灵符执夜明。
诉衷情
吴文英（宋代）

阴阴绿润暗啼鸦。陌上断香车。红云深处春在，飞出建章花。

春红去，那天涯。几烟沙。忍教芳草，狼藉斜阳，人未归家。
涪陵令李坤幼随母冒姓今复姓
项安世（宋代）

孝子生平三釜悲，故人解后一寒疑。
亦知自讲陶朱事，不同戏题臣向诗。
旧天夫人称李卫，如今弟子即羲之。
姓同名独吾何憾，厚德真堪慰所思。
客舟
宋祁（宋代）

上溪不弛帐，下溪不打桨。
上下各有趣，相遇风波上。
杨村四十韵
李新（宋代）

欻行西山隈，茄荻风飕飕。
阴岩有积雪，竟日无行辀，
滩声下层檐，写出千古愁。
断墟灯火光，惨月神鬼讴。
巘岑泣哀猿，短篠驱归牛。
顽云笼远峤，退水拓新州。
蟾肤累石拳，龙影卧松樛。
顾惟衰病姿，畏作魑魅俦。
若有负郭田，肯抱穷年羞。
昔怀截犀坚，今成绕指柔。
况复僻陋地，可是英俊游。
山祠钟送夜，水国笛横秋。
薄雾晨欺鬓，斜阳独倚楼。
眸寒碧冥鸿，叶小沙际舟。
渔师猎鱼去，数获惟芒鲰。
射生持虎归，熟视俱老彪。
时世贱两目，东家如寇雠。
长沙卑湿国，洛阳年少留。
太白窜夜郎，退之谪潮州。
才大难为庸，不死即长囚。
官职虽差池，志意相夷侔。
自匪迁逐客，而有迁逐忧。
田塍古太人，来为寒士谋。
胡为近长安，远士终悠悠。
回语古丈人，两泪不能收。
从古长安儿，侠氯侵云浮。
十九白如瓠，危帽钳轻褠。
奚奴扶宝带，杂遝骖骅骝。
饮彻金张家，醉留骕骦裘。
又恐银瓶欹，指撝营糟丘。
出阁讯花童。如何为麦麰。
已不愿学孔，何时当梦周。
杏鞯照金龟，粉叶夸银钩。
缓急乘一障，夜亡狄山头。
扫清玉门尘，澄澈黄河流。
如彼行道人，颇有挟此筹。
咀嚼兰蘅芳。芜蘼梗其喉。
夜光有先容，白日无暗投。
足钱便得已，谁卜公与侯。
归来挥囊金，饱穷泉石幽。
题周世祥员外又是一别卷
蔡清（明代）

丈夫出处亦何意，遇流则行坎则止。都门才喜接春风，而今又是一别矣。
赠刊图书萧文彬
文天祥（宋代）

苍籀书法祖，斯冰篆家豪。
昔人锋在笔，今子锋在刀。
收功棠豀金，不礼山中毛。
囊锥脱颖出，镌崖齐天高。
送僧归日本
王恭（明代）

沧波杳无际，望望入扶桑。杖锡游何处，归途信一航。

龙宫朝洗钵，鲛室夜焚香。法侣遥相待，松枝偃旧房。
农妇
张耒（宋代）

耕田衣食苦不足，悠悠送子长河曲。
同行不可别未忍，日暮河河仰天哭。
男儿从军薄妻子，妇人随夫誓生死。
封侯佩印未可知，不道沙场即为鬼。
芭蕉
姚孝锡（宋代）

凤翅摇寒碧，虚庭暑不侵。
何因有恨事，常抱未舒心。
挽曲江友人
胡奎（元代）

罗刹江边赋，慈恩塔上名。杏园春寂寞，槐国梦分明。

酒进杯留影，诗传画有声。哲人今已矣，无复见升平。
遥同蔡起居偃松篇
张说（唐代）

清都众木总荣芬，传道孤松最出群。名接天庭长景色，

气连宫阙借氛氲。悬池的的停华露，偃盖重重拂瑞云。

不借流膏助仙鼎，愿将桢干捧明君。莫比冥灵楚南树，

朽老江边代不闻。
水龙吟
陈允平（宋代）

晓莺啼醒春愁，粉香独步千红地。庭闲散缟，林空翦雪，鸥惊鹤避。妒月魂凄，行云梦冷，温柔乡闭。渐黄昏院落，清明时候，东风里、无情泪。

织翠玲珑叶底。倚阑人、玉龙休吹。残妆微洗，芳心微露，昭阳睡起。恨结连环，舞停双佩，水晶如意。倩蜂媒、聘取琼花，细与向、尊前比。
题亨甫食肉叹后
刘存仁（清代）

跌宕酣嬉笔有神，恫瘝在抱苦吟呻。举杯直视空余子，掩卷高歌泣古人。

丝竹转增孤客泪，乾坤难驻百年身。杜陵忠爱吞声哭，莫道樊川善感春。
偈颂四十一首 其四十一
释普宁（宋代）

每年三月十八，忆著痛恨入骨。巨福山上望凌霄，万重山海烟波阔。

谩爇一炷兜罗木，唵，喷喷昂昂。
八月十五日夜同诸客玩月
白居易（唐代）

月好共传唯此夜，境闲皆道是东都。嵩山表里千重雪，

洛水高低两颗珠。清景难逢宜爱惜，白头相劝强欢娱。

诚知亦有来年会，保得晴明强健无。
青羊宫
何耕（宋代）

一再官锦城，咫尺望琳宫。
未始得得来，正望役役中。
今朝弄晴雨，策蹇随春风。
颇受意象古，停骖小从容。
缥缈百尺台，突起凌半空。
凭栏俯修竹，决眦明孤鸿。
信哉神仙宅，不受尘垢蒙。
稽首五千言，众妙一以通。
静观万物复，岂假九转功。
区区立训诂，亦哂河上公。
痴人慕羽化，心外求鸿蒙。
要附白鹤背，往访青羊踪。
题芦雁小景
刘崧（元代）

芦花霜满钓鱼矶，江上征人久未归。天北荒凉人似水，年年惟有雁南飞。
杂诗六首 其四
刘挚（宋代）

我思彭江州，行已有风绩。与善忘畛畦，麾邪立崖壁。

堂堂生民望，奄奄斯道寂。何时持鸡酒，就子坟上沥。
风花雪月
成鹫（清代）

瓶中一枝花，天上一轮月。花落月归天，风吹满地雪。
为葱奇题罗两峰画竹卷子
郑孝胥（清代）

竹性劲直又潇洒，难得天机来笔下。会心不远妙能追，取势谁如两峰者。

人言善书必善画，此语似是而非也。阴晴风雨满卷中，置我已在苍梧野。
水龙吟·淡烟轻霭濛濛
赵长卿（宋代）

淡烟轻霭濛濛，望中乍歇凝晴昼。才惊一霎催花，还又随风过昼。清带梨梢，晕含桃脸，添春多少。向海棠点点，香红染遍，分明是、胭脂透。无奈芳心滴碎，阻游人、踏青携手。檐头线断，空中丝乱，才晴却又。帘幕闲垂处，轻风送、一番寒峭。正留君不住，潇潇更下黄昏後。
送郎使君赴郢州
司空曙（唐代）

使君持节去，云水满前程。楚寺多连竹，江樯远映城。

登楼向月望，赛庙傍山行。若动思乡咏，应贻谢步兵。
泊陈家湾睹山石奇秀迟客舟同登不至日暝独游未穷其胜
黎志远（清代）

殷殷红树村，漫漫白沙堰。深丛切秋禽，修竹翳长阪。

奇境在幽遐，神工启关楗。泛滟鲸波摇，跳跃龙游宛。

玲珑变绳墨，叠皱若违反。兰舟不即来，临渊奚缱绻。

薄暮迟客心，篷窗聊息偃。侵宵杖策行，焉得穷其阃。

云寒月色深，渔静江光远。嗟予事行役，徒尔登眺晚。
盖苍乔木
叶梦鼎（宋代）

乔木亭亭倚盖苍，栉风沐雨自担当。
成阴幸有云礽护，刀斧何由得损伤？
东行口占 其三
陈梦雷（清代）

风尘三载羽书驰，填海曾闻精卫悲。岂意上官专草稿，翻令巷伯叹南箕。

铄金祗为招群忌，投杼何当慰母疑。行矣帝乡犹未远，还胜凝碧望阍时。
自赞
明本（元代）

截断红尘石万寻，冲开碧落松千尺。岩花朵朵水泠泠，杨柳一瓶甘露滴。
补茅鸱（茅鸱四章，章八句）
丘光庭（五代）

茅鸱茅鸱，无集我冈。汝食汝饱，莫我为祥。

愿弹去汝，来彼凤凰。来彼凤凰，其仪有章。

茅鸱茅鸱，无啄我雀。汝食汝饱，莫我肯略。

愿弹去汝，来彼瑞鹊。来彼瑞鹊，其音可乐。

茅鸱茅鸱，无搏鷅鶹.汝食汝饱，莫我为休。

愿弹去汝，来彼鳲鸠。来彼鳲鸠，食子其周。

茅鸱茅鸱，无ew我陵。汝食汝饱，莫我好声。

愿弹去汝，来彼苍鹰。来彼苍鹰，祭鸟是徵。
菊花
徐介轩（宋代）

独向邻园看菊回，隔篱惊见一枝梅。
西风怜我太寂寞，特地遣花将句来。
挽潘德夫左司 其二
孙应时（宋代）

综理何精密，胸中故坦然。爱民真为国，事世不欺天。

霜气星台表，春风竹马前。湘江尽南海，遗绩尚千年。
太尉侍中宋公挽辞三首 其三
韩琦（宋代）

注想尊元老，云亡叹哲人。恤章隆上衮，哀挽出中宸。

史入经纶迹，文藏造化神。茄箫阳翟路，行者亦沾巾。
舞鹤四绝 其三
岳珂（宋代）

临皋亭下翩跹客，缟袂玄裳忆旧游。推户惘然寻不见，笛声犹认紫貂裘。
次洪内翰十月桃韵三首
裘万顷（宋代）

千红万蕊彫零尽，安得枝头数点红。
疑是神人写春色，镇长留影在屏风。
古意
俞桂（宋代）

无言情脉脉，美人久相隔。
道阻修且长，春草几番碧。
凤钗冷鬓云，鸾镜轻云羃。
昔为比翼鸟，今作孤飞翮。
愁绝寄郎衣，腰瘦裁宜窄。
藏春峡四首
陈瓘（宋代）

主人心地冷如灰，只把园花取次栽。
峡外漫多閒雨露，直须并此入山来。
正月十五夜出回
梅尧臣（宋代）

不出只愁感，出游将自宽。
贵贱依俦匹，心复殊不欢。
渐老情易厌，欲之意先阑。
却还见儿女，不语鼻辛酸。
去年与母出，学母施朱丹。
今母归下泉，垢面衣少完。
念尔各尚幼，藏泪不忍看。
推灯向壁卧，肺腑百忧攒。
普月新寮
李处权（宋代）

百年均梦幻，俯仰在一室。
况乃物外人，身闲有余力。
朝来忽改作，轩牖开虚寂。
匡床竹火炉，棐几贝叶帙。
清风常入座，飞尘不霑席。
煮茗焚香净扫除，賸种松杉障西日。
晚登洛阳城西望灵宝寄怀许太守令夫
谢榛（明代）

薄暮高城独延伫，望中飞鸟没烟树。岘山何异楚天云，盘涧更连秦甸雨。

二十年来春草长，儿童牧马向斜阳。广州人睹磨崖赋，北指中原说大方。
题桂花士女
王绂（明代）

沈沈凉夜玉阶空，独立含情小苑东。明月未来人已倦，薄罗香透木樨风。
以新凉入郊墟为韵简叶孟我丈
陈耆卿（宋代）

警夜听鸣蛩，聒午闻啼醬。
不知谁使令，万态俱悠扬。
宋玉辩已非，欧阳赋何忙。
正念有冰壶，日日如此凉。
盱眙
蔡戡（宋代）

自古东南第一山，于今无异玉门关。
乱云衰草苍茫外，赤县神州指顾间。
击楫何人酬壮志，凭栏终日惨愁颜。
中原父老应遗恨，只见旃车岁往还。
虎
丁谓（宋代）

雄文彰炳变，麟史载於菟。
莫负编须勇，须怀履尾虞。
耻将豺共弃，忍与兕为徒。
啸谷非威怒，风从慑万夫。
昙山题诗
朱熹（宋代）

颓然见此山，一一皆天作。信手铭岩墙，所愿君不凿。
王总领
魏了翁（宋代）

古来五大不在边，国家长虑初解弦。西南计臣授鈇钺，独以一手擎半天。

三边将士趋节制，百城吏民服威惠。载宣宽诏问无恙，扶藜往听翁颜喜。

我图尔土居未怡，室家仅葺风雨欺。波涛沄沄逐风靡，山色澹澹忧陵夷。

机空络纬那可织，徽穿虎豹畴能识。秦门夕燧虽平安，燕帐秋弓未休息。

翁颜且喜旧观还，尚恐世事愁无端。祝公为民久远虑，忧顾期使西南宽。

美官厚禄等閒耳，得君得时不易然。君不见富公在青州，多于中令廿四年。
往天目祈雨
虞俦（宋代）

伏谒三池上，难穷一壑幽。万山从此起，众水尽分流。

暑雨虽愆夏，阴风镇若秋。天高还有目，地险好回头。

御府金奁赐，仙坛铁板投。不须忧旱魃，直是起潜虬。

圣主思霖切，微臣尽日留。精诚三祷罢，神听一闻不。

霶霈斯为泽，迟回恐作羞。奉常司典礼，秋报敢忘优。
＊心香 赠阎知宫
马钰（金朝）

此个知宫，本是神仙。外修持、错了因缘。听予劝化，索隐搜玄。便弃繁华，离尘境，访林泉。净意情心，耕种丹田。更常常、炼息绵绵。命灯灿烂，性月团圆。待行功成，超达去，得升天。
听鼓琴
王九龄（宋代）

至音不传徒按谱，不传之妙心自许。
手挥五弦目飞鸿，千载流自如接武。
鹑衣百年甘蓝缕，鬓雪浸浸用心苦。
我知若人之用心，指下堪为儿女语。
神怡志定一齐鼓，和气冲融塞天宇。
忽然作间变轩昂，亦不哀吟动凄楚。
醉翁已作黄鹤举，君独何为在尘土。
琅然清图请更弹，使我三叹首屡俯。
人生识意天所予，性情之适适其所。
高山流水有知音，莫道吾人不如古。
咏廿四气诗·白露八月节
元稹（唐代）

露沾蔬草白，天气转青高。
叶下和秋吹，惊看两鬓毛。
养羞因野鸟，为客讶蓬蒿。
火急收田种，晨昏莫辞劳。
次韵程泰之正字奉祠惠照院咏雪五首
周必大（宋代）

天女飞花现化城，禅房深处想神清。
斋心正使无低唱，拥鼻何妨效洛生。
恋绣衾
林洪（宋代）

冰肌生怕雪未禁。翠屏前、短瓶满簪。真个是、疏枝瘦，认花儿、不要浪吟。

等闲蜂蝶都体惹，暗香来、时借水沈。既得个、厮偎伴，任风霜、尽自放心。
周氏敬荣堂诗
辛弃疾（宋代）

泰伯古至德，以逊天下闻。
周公去未远，二叔乃流言。
春风棠棣去，秋日脊令原。
岂无良友生，岁晏谁急难。
当年召公诗，虑缺兄弟恩。
贤哉首阳子，此粟久不餐。
末俗益可嗟，有货无天伦。
仓卒竞锱铢，或不暇掩亲。
朝从官府去，暮与妻妾论。
手植父桑枯，俄顷楚越分。
口泽母杯圈，改作唇齿寒。
我观天地间，孰不知爱身。
有伐其左臂，那复右者存。
君看百足虫，至死身不颠。
一矢折甚易，累十力则艰。
世其有不知，利欲令智昏。
周君千载士，金玉四弟昆。
状如商山皓，雍雍古衣冠。
又如孔门科，行义皆可尊。
我行前冈上，人指孝友门。
邀我饮其家，本末能具陈。
我家所自出，嘉佑刘三元。
至今起俗说，闻者薄夫醇。
逮我先君子，仁孝俭且文。
室有相乳猫，庭有同心兰。
推梨更逊枣，左右儿曹欢。
尺布与斗粟，咄哉彼何人。
比屋二百年，试比东西隣。
东家余破釜，西里今颓垣。
萁豆自煎煮，拔地无本根。
逼逼守遗戒，岂不在子孙。
矧复学圣贤，遑恤后富贫。
谁书百忍字，何不一笑温。
我老悲古道，闻此摧肺肝。
洗盏前致词，福善天匪悭。
圣朝重揖逊，欲尧舜此民。
请君大其门，车马行便蕃。
长歌谪仙李，茂记文公韩。
我诗聊复再，语拙意则真。
此书君勿嗤，傥俟采诗官。
宫词 其四十二
赵佶（宋代）

清和景物称游遨，金屋亭亭瑞日高。节物应时来别院，合中连络进樱桃。
观陈希夷先生真及墨迹
邵雍（宋代）

希夷真可观，希夷黑可传。
希夷心一片，不可行而言。
赋得大道柳八章 其四
姚燮（清代）

荡子天涯别，闺人日夕愁。春风撩绣陌，晓色倚妆楼。

锦字缄方启，车轮行未休。待须攀折寄，清露泫先流。
抚掌泉
李之仪（宋代）

泓渟宿寒藻，正占山一曲。平时常湛然，抚掌珠可掬。

喜怒去千里，气类若相属。如何辄示异，乃尔分迟速。

霜风鼓橐籥，岩树响丝竹。语出若有答，路转疑绝续。

幽寻力恨短，博采日苦促。便拟寄无馀，舍策遂留宿。
望云祝寿图
丘浚（明代）

昔贤望云忆亲舍，双目荧荧逐云下。今君望云祝亲年，一心炯炯依云边。

举头见云如见母，独立苍茫凝睇久。轮轮囷囷鲜且明，浮光呈瑞表寿徵。

触石遥从泰山出，雨下土兮滋万物。有如春晖煦草心，亦似凯风吹棘针。

母恩如此莫可报，望云再拜情何任。情何任，意无巳，目极天南万馀里。

越王台上阳生时，焦子初黄蟹螯紫。高堂绮席倚云张，纷纷儿女罗酒浆。

就中独少读书子，挟策多年游帝乡。帝乡迢迢归未得，对此佳辰应恻恻。

驰心直与云天高，恨不将身在亲侧。苍天漠漠云悠悠，云色还如亲白头。

孝诚一念感穹昊，云影为之凝不流。何事良工心亦苦，笔端写出心中语。

红云朵朵捧天庭，白云片片迷江树。红云影里望白云，白云如旧红云新。

裁云作衣雨为酒，共祝君亲千万寿。
洞庭秋四首 其二
韦骧（宋代）

洞庭秋昼永，气象坐中分。浩荡三江水，苍茫万里云。

君山压波面，民舍傍城根。自昔看图画，今焉过所闻。
咏西湖上寄颍州相公
宋祁（宋代）

湖边烟树与天齐，独爱湖波照影时。
崖蒋渚蘋春披靡，佛楼僧阁暝参差。
相君万一来湖上。手弄潺湲更忆谁。
天冠山同诸学士为祝丹阳赋 其三 玉帘泉
杜本（元代）

灿烂金为屋，玲珑玉作帘。飞泉来百道，定有老龙潜。